**НАРЕДБА №……………………….**

**ЗА УСЛОВИЯТА И РЕДА ЗА ПРИСЪЕДИНЯВАНЕ НА ПОТРЕБИТЕЛИТЕ И ЗА ПОЛЗВАНЕ НА ВОДОСНАБДИТЕЛНИТЕ И КАНАЛИЗАЦИОННИТЕ СИСТЕМИ**

**Глава първа.  
ОБЩИ ПОЛОЖЕНИЯ**

Чл. 1. С тази наредба се определят:

1. условията, техническите изисквания и редът за присъединяване на недвижимите имоти и потребителите към общите водоснабдителни и канализационни мрежи и съоръжения на В К системите;

2. редът за сключване на договорите за присъединяване към общите водоснабдителни и канализационни мрежи и съоръжения на В и К системите;

3. условията и редът за ползване на общите водоснабдителни и канализационни мрежи и съоръжения на В и К системите;.

4. условията и редът за предоставяне на В и К услугите;

5. реда за измерване, отчитане, разпределение и заплащане на услугите В и К.

Чл. 2. Услугите водоснабдяване и/или канализация (В и К) се предоставят на потребителите от търговски дружества с предмет на дейност водоснабдяване, канализация и/или пречистване на води, наричани за краткост оператори, в съответствие със Закона за регулиране на водоснабдителните и канализационните услуги (ЗРВКУ) и Закона за водите (ЗВ).

Чл. 3. (1) Потребители на услугите В и К са:

1. собствениците и лицата, на които е учредено вещно право на строеж или право на ползване, включително чрез концесия, на водоснабдявани имоти и/или имоти, от които се отвеждат отпадъчни и/или дъждовни води;

2. собствениците и лицата, на които е учредено вещно право на строеж или право на ползване на самостоятелни водоснабдени обекти / имоти в сгради - етажна собственост;

3. собствениците и лицата, на които е учредено вещно право на строеж или право на ползване на обекти, разположени на територията на един поземлен имот и присъединени към водопроводно отклонение.

(2) Потребители на услугите В и К могат да бъдат физически и юридически лица, различни от посочените в ал. 1, когато ползват имот по силата на наемно правоотношение със собственика, респективно носителя на вещното право на ползване и на които е открита партида при оператора за предоставяне на услугите В и К за съответния имот при публично известните общи условия и изискванията на тази наредба.

(3) Операторът открива индивидуална партида на наемател по ал. 2 при условие, че представи декларация за съгласие от собственика или лицето, на което е учредено право на ползване с нотариална заверка на подписа му. .

(4) В случаите по ал. 3 наемател придобива качеството потребител на В и К услуги за периода на наемното правоотношение.

(5) При подаване на заявление от лицата по ал. 2, операторът закрива партидата на наемателя и открива партида за предоставяне на В и К услуги на собственика, респективно носителя на вещното право на ползване, в качеството им на потребители на В и К услуги при публично известните общи условия.

(6) Потребителите ползват услугите В и К за:

1. питейно-битови цели;

2. за обществени нужди, за производствени, промишлени и дейности с търговски характер.

3. събиране, отвеждане и пречистване на отпадъчни и/или дъждовни води.

Чл. 4. (1) Водоснабдителните системи се ползват за задоволяване нуждите на потребителите от вода за питейно-битови, технологични, противопожарни и други цели.

(2) Ползването на водата за питейно-битови цели от населението има предимство пред ползването ѝ за други нужди. Водата за питейно-битови цели отговаря на изискванията на Наредба № 9 от 2001 г. за качеството на водата, предназначена за питейно-битови цели (ДВ, бр. 30 от 2001 г.).

(3) При отклонения от изискванията за качествата на подаваната вода в общата водоснабдителна мрежа се спазват разпоредбите на Наредба № 9 от 2001 г. за качеството на водата, предназначена за питейно-битови цели и операторите информират органите на държавния здравен контрол, кмета на съответната община, потребителите и собственика на водоснабдителната система

(4) Водоснабдителните системи за условно чисти води (води с качества, които не съответстват на изискванията на Наредба № 9 от 2001 г. за качеството на водата, предназначена за питейно-битови цели) се ползват при условията и по реда на тази наредба.

(5) Канализационните системи се ползват за отвеждане, пречистване и заустване в съответен водоприемник на отпадъчните и/или дъждовните води от имотите на потребителите.

Чл. 5. (1) Услугата доставяне на вода включва дейностите водовземане на природни води от водни обекти чрез водовземни съоръжения, тяхното пречистване чрез пречиствателни станции или пречиствателни съоръжения при необходимост, съхраняване в резервоари, транспортиране на водата по довеждащи водопроводи и по общите разпределителни водоснабдителни мрежи в урбанизираните територии и доставяне на вода чрез водопроводни отклонения до границата на собственост между общите водоснабдителни мрежи и съоръжения и сградните водопроводни инсталации или разположените в имота водопроводни мрежи на потребителите.

(2) Услугата канализация включва дейностите, свързани с отвеждане на отпадъчните и дъждовните води чрез канализационни отклонения от границата на собственост между общите канализационни мрежи и съоръжения и сградните канализационни инсталации или разположените в имота канализационни мрежи на потребителите, чрез общите канализационни мрежи в урбанизираните територии и чрез отвеждащи колектори, пречистване на отпадъчните води чрез пречиствателни станции или пречиствателни съоръжения при необходимост и заустване на отпадъчните или пречистените води във водоприемници при удовлетворяване на изискванията за опазване на околната среда.

(3) Когато една водоснабдителна или канализационна система се използва за предоставяне на услуги В и К в различни обособени територии, операторите уреждат отношенията си с договор.

Чл. 6. Услугите В и К се осъществяват чрез:

1. водоснабдителните системи до границата на собственост на общите водоснабдителни мрежи и съоръжения със сградните водопроводни инсталации или разположените в имотите водопроводни мрежи на потребителите;

2. канализационните системи до границата на собственост на общите канализационни мрежи и съоръжения със сградните канализационни инсталации или разположените в имотите канализационни мрежи на потребителите.

Чл. 7. (1) Получаването на услугите В и К се осъществява при публично известни общи условия, предложени от оператора, съгласувани от асоциацията по В и К – в случаите по чл. 198б, т. 2 от Закона за водите, или от общинския съвет – в случаите по чл. 198б, т.3 от Закона за водите и одобрени от съответния регулаторен орган. С общите условия за получаване на услугата В и К, наричани за краткост "общи условия", се определят:

1. правата и задълженията на оператора и на потребителите;

2. редът за измерване на доставената вода и отчитане, разпределяне и заплащане на изразходваната вода и отведените и/или пречистените отпадъчни води;

3. отговорността при неизпълнение на задълженията;

4. условията и редът за включване, прекъсване и прекратяване на водоподаването и/или отвеждането на отпадъчните води;

5. редът за осигуряване на достъп до водомерите, включително в жилищата на потребителите, както и за прекратяване на водоподаването на отделните водоснабдявани обекти/имоти;

6. редът за откриване, промяна или закриване на партида, включително и служебно от оператора или въз основа на решение на общото събрание на етажната собственост.

(2) Операторите задължително публикуват одобрените общи условия на електронната си страница и най-малко в един централен и един регионален ежедневник и осигуряват достъп до тях.

(3) Общите условия влизат в сила в едномесечен срок от публикуването им в централния ежедневник.

(4) В срок до 30 дни след влизането в сила на общите условия потребителите имат право да направят пред съответния оператор заявление, в което да предложат различни условия. Предложените от потребителите и приети от оператора различни условия се отразяват в писмени споразумения. При непостигане на споразумение в едномесечен срок от получаване на заявлението от оператора остават в сила общите условия.

(5) Новите потребители приемат общите условия със сключването на предварителен писмен договор за присъединяване към общите водоснабдителни и канализационни мрежи и съоръжения на В и К системите.

(6) Договорът за предоставяне на услугите В и К се предлага от оператора, като в него могат да се включват допълнителни условия, извън общите условия, ако не противоречат на изискванията на тази наредба.

(7) По преценка на оператора присъединяването към водоснабдителните и канализационните системи на потребителите по чл. 3, ал. 1, т. 2 може да се извършва при условия, различни от общите условия, въз основа на договор за предоставяне на услугите В и К.

Чл. 8. (1) Имотите на потребителите се водоснабдяват от общите мрежи и съоръжения на водоснабдителните системи чрез водопроводно отклонение с водомерен възел, разположен във водомерна шахта или в помещение съгласно условията на чл. 20, ал. 3.

(2) Отпадъчните и/или дъждовните води от имотите на потребителите се отвеждат към общите мрежи и съоръжения на канализационните системи чрез канализационно отклонение с ревизионна шахта, или с ревизионен отвор в помещение съгласно условията на чл. 31, ал. 1.

(3) Водопроводните и канализационните отклонения се изграждат, поддържат и експлоатират от операторите за тяхна сметка до границата на собственост на общите мрежи и съоръжения на В и К системите със сградната В и К инсталация и/или мрежите разположени в имота на потребителите.

(4) Границата на собственост по ал. 3 е:

1. последнaта спирателна арматура (по пътя на водата) на общия водомерен възел, разположен съгласно изискванията на чл. 20;

2. изходът на последната ревизионна шахта или ревизионен отвор (по пътя на водата), разположени съгласно изискванията на чл. 31.

(5) При изграждане на нови водопроводни и/или канализационни отклонения потребителите за своя сметка осигуряват условия за присъединяване, като предоставят на оператора достъп до изградените в имота им:

1. водомерна шахта на водопроводното отклонение, която отговаря на изискванията на чл. 20, ал. 4;

2. ревизионна шахта на канализационното отклонение, която отговаря на изискванията на чл. 142 от Наредба № 4 / 2005 г. за проектиране, изграждане и експлоатация на сградни водопроводни и канализационни инсталации (Обн. ДВ. бр.53 от 28 Юни 2005г., попр. ДВ. бр.56 от 8 Юли 2005г.)

Чл. 9. При установена от оператора техническа невъзможност да се приложат изискванията по чл. 20 и чл. 31 поради конструктивни, теренни и други технически причини, границата на собственост по чл. 8 се определя в условията на предварителния договор по чл. 14, ал. 1, като съоръженията за присъединяване се разполагат на разстояние не по – голямо от 2 метра от границата на урегулирания поземления имот прилежаща на уличната регулация.

Чл. 10. (1) При неприложена улична регулация границата на собственост на общите мрежи и съоръжения на В и К системите е :

1. изходът на ревизионната канализационна шахта (по пътя на водата), в имота непосредствено до имотната граница;

2. общият водомерен възел във водомерна шахта в имота, непосредствено до имотната граница.

(2) В случаите, когато при реализиране на уличната регулация или реконструкция на общите мрежи и съоръжения на В и К системите е необходимо изместване на съществуващи водомерна и/или ревизионна шахта водопроводните и/или канализационни отклонения се реконструират от и за сметка на възложителя на строителството, а мрежите или сградните инсталации вкл. ревизионната или водомерна шахта в имотите на потребителите, се преустройват от и за сметка на потребителите.

**Глава втора.**

**ПРИСЪЕДИНЯВАНЕ КЪМ ОБЩИТЕ МРЕЖИ И СЪОРЪЖЕНИЯ НА В И К СИСТЕМИТЕ. ДОГОВОРИ ЗА ПРИСЪЕДИНЯВАНЕ И ЗА ПРЕДОСТАВЯНЕ НА УСЛУГИТЕ В И К**.

Чл. 11. (1) Нови водопроводни и/или канализационни отклонения се изграждат по реда на Закона за устройство на територията (ЗУТ).

(2) Присъединяването към общите мрежи и съоръжения на В и К системите се извършва последователно чрез:

1. предварително проучване и уточняване на техническите условия, начина и срока за присъединяване;

2. изработване на инвестиционния проект за водопороводно и/или канализационно отклонение и предаването му на оператора за проверка на съответствието му с техническите условия за присъединяване преди неговото представяне за одобряване по реда на ЗУТ;

3. сключване на предварителен договор между оператора и лицата по чл. 3, ал. 1, за които се иска присъединяване към общите мрежи и съоръжения на В и К системите след установяване, че инвестиционният проект по т. 2 е изготвен в съответствие с условията за присъединяване;

4. строителство на отклоненията съгласно одобрения инвестиционен проект по реда на ЗУТ;

5. сключване на договор за предоставяне на услугите В и К.

(3) Операторът създава за обекта досие, в което се съхраняват всички документи по присъединяването.

Чл. 12. (1) Проучването за присъединяване към общите мрежи и съоръжения на В и К системите се извършва въз основа на писмено заявление от лицата по чл. 3, ал. 1 до оператора в следните случаи:

1. при изграждане на нов обект в поземлен имот, който не е водоснабден и/или не са отведени отпадъчните води;

2. при необходимост от промяна в параметрите на водоснабдяването/отвеждането на отпадъчни води на съществуващ обект;

3. при водоснабдяване и/или отвеждане на отпадъчни води от съществуваща сграда;

4. при водоснабдяване и/или отвеждане на отпадъчни води на поземлен имот без застрояване;

5. при временно водоснабдяване и/или отвеждане на отпадъчни води на строителна площадка по време на изпълнение на строителството.

(2) Заявленията по ал. 1 се придружават от:

1. точен адрес и предназначение на водоснабдявания и/или отводнявания имот;

2. необходими водни количества и напор за питейно-битови, технологични и противопожарни нужди; проектни водни количества отпадъчна или дъждовна вода;

3. срок за въвеждане на обекта в експлоатация - при новоизграждани обекти;

4. копие от документа за собственост на имота или за учредено право на строеж в чужд имот;

5. копие от визата за проектиране в случаите по чл. 140, ал. 3 -от ЗУТ;

(3) За поземлени имоти без застрояване заявленията по ал. 1 се придружават от копие от документа за собственост или от документа за предоставяне на вещно право на ползване и се обосновава искането за присъединяване на имота.

(4) Въз основа на писменото заявление по ал. 1 операторът извършва проучване за присъединяване и в 15-дневен срок предоставя на възложителя изходните данни и условията за присъединяване, необходими за проектиране на В и К отклоненията и на сградната В и К инсталация и/или на разположените В и К мрежи в имота на потребителите които включват:

1. данни за общите мрежи и съоръжения на водоснабдителната система в участъка за присъединяване – напор и експлоатационно водно количество и други по преценка на оператора;

2. данни за общите мрежи и съоръжения на канализационната система в участъка за присъединяване – вид на уличната канализационна мрежа, материал и диаметър на канализационните тръби, размер, форма, дълбочина и местоположение на уличната канализационна шахта и други по преценка на оператора;

3. границата на собственост на общите мрежи и съоръжения на В и К системите;

4. скица с посочване на участъка от водопроводната и/или канализационната мрежа за присъединяване и необходимите сервитутни зони на съоръженията за присъединяване;

5. изисквания, гарантиращи експлоатационната сигурност на присъединяването и качествата на питейната вода и изискванията към количеството и качеството на отвежданите отпадъчни води;

6. други специфични данни, необходими за проектиране на водопроводното и/или канализационното отклонение и на сградната водопроводна и/или канализационна инсталация и/или на разположените водопроводни и/или канализационни мрежи в имота на потребителите.

(5) По желание на заявителя по ал. 1, данните по ал. 4 могат да се предоставят от оператора на хартиен или електронен носител.

Чл. 13. (1) Инвестиционните проекти за водопроводните и/или канализационни отклонения се възлагат от и за сметка на лицата по чл. 3, ал. 1 въз основа на предварителните проучвания по чл. 11, ал. 2, т.1.

(2) За проверката по чл. 11, ал. 2, т. 2 на инвестиционния проект за водопроводно и/или канализационно отклонение , заявителя по чл. 12, ал. 1 предоставя за информация на оператора:

1. за съществуващи обекти, които подлежат на водоснабдяване – одобрени инвестиционни проекти или екзекутивна документация на сградната водопроводна инсталация и/или водопроводна мрежа разположена в имота;

2. за нови обекти, които подлежат на водоснабдяване – инвестиционен проект на сградната В и К инсталация и/или В и К мрежа разположена в имота, с който се обосновават необходимите водни количества и напор за питейно-битови, технологични и противопожарни нужди, количеството на отпадъчните и/или дъждовни води и други.

(3) Провереният от оператора инвестиционен проект за водопроводно и/или канализационно отклонение е необходимо условие за одобряването му по чл. 144 от ЗУТ и за сключване на предварителен договор за присъединяване.

(4) Изходните данни и условията за присъединяване посочени в предварителния договор по чл. 14, ал. 1 са валидни до изтичането на срока на съответните разрешения за строеж на водоснабдяваните /или отводнявани обекти, освен ако в предварителния договор с оператора не е договорено друго.

Чл. 14. (1) С предварителния договор по чл. 11, ал. 1, т. 3 се определят:

1. правата и задълженията на оператора и на заявителя по чл. 12, ал. 1;

2. техническите изисквания за присъединяване, съгласно проверения от оператора проект за водопроводно и/или канализационно отклонение;

3. границата на собственост на общите В и К мрежи и съоръжения;

4. условия и срок за строителство на отклоненията;

5. условия и срок за сключване на договор за предоставяне на услугите В и К.

(2) Проучването за присъединяване и предоставянето на изходни данни и условия за присъединяване се извършват след заплащане по цени, определени с тарифа от оператора.

Чл. 15. (1) След сключване на предварителен договор и подаване на заявление от потребителя до оператора, операторът изгражда водопроводното и/или канализационното отклонение съгласно одобрения инвестиционен проект и извършва присъединяването на обекта/имота към общите мрежи и съоръжения на В и К системите съобразно условията на сключения договор и при спазване разпоредбата на чл. 66 ЗУТ.

(2) Изисквания, които не са посочени от операторите при сключването на предварителния договор за присъединяване, не са основания за отказване на присъединяването.

Чл. 16. (1) След завършване на строителството на отклоненията и на водоснабдявания и/или отводнявания обект и при съставен и подписан констативен акт, че строежът е изпълнен съобразно одобрените инвестиционни проекти, възложителят по чл. 161 от ЗУТ подава заявление до оператора за сключване на договор за предоставяне на услугите В и К при условията на предварителния договор. Той има силата на окончателен договор за присъединяване по смисъла на чл. 84, ал. 2 ЗУТ.

(2) Договорът по ал. 1 включва:

1. техническите параметри на водопроводното и/или канализационно отклонение съгласно одобрената и екзекутивна документация, както и броя и местоположението на монтираните водомери и брой и място на ревизионни канализационни шахти и/или ревизионни отвори;

2. начина на водоснабдяване;

3. ограничения върху количеството и качеството на изпусканите отпадъчни и/или дъждовни води;

4. финансовите взаимоотношения между страните;

5. взаимното задължение на страните за опазване на съоръженията и за осигуряване на достъпа в тях;

6. права и задължения на страните по договора, условията и реда за изменяне, допълване и прекратяване на договора, вкл. санкции и неустойки при неспазване на договора.

(3) Неразделна част от договора за предоставяне на услугите В и К са техническите или работните проекти и екзекутивните чертежи на изградените В и К отклонения за имота в мястото на присъединяване, както и констативният акт, че строежът е изпълнен съобразно одобрените инвестиционни проекти.

Чл. 17. Новоизградените обекти на общите мрежи и съоръжения на В и К системи се отразяват по реда на Закона за кадастъра и имотния регистър от възложителя и се предават на операторите.

Чл. 18. Титулярят по договора за предоставяне на услугите В и К е длъжен към заявлението по чл. 16, ал. 1 да поиска от оператора откриване на индивидуални партиди за всички самостоятелни водоснабдени обекти в присъединявания имот, когато той е в режим на етажна собственост.

Чл. 19. Промяната на носителя на правото на собственост, на строеж или на ползване на водоснабдения обект има действие спрямо оператора от деня на промяната по партидата на потребителя по реда, определен в договора или в общите условия.

**Глава трета.  
УСЛОВИЯ ЗА ПОЛЗВАНЕ НА ОБЩИТЕ ВОДОСНАБДИТЕЛНИ МРЕЖИ И СЪОРЪЖЕНИЯ В УРБАНИЗИРАНИТЕ ТЕРИТОРИИ**

Чл. 20. (1) Водоснабдяването с вода, предназначена за питейно-битови цели от водоснабдителните мрежи на урбанизираните територии се извършва чрез водопроводни отклонения към имотите на потребителите.

(2) Водопроводното отклонение е част от общите водоснабдителни мрежи като започва от водовземната скоба или фасонната част за включване към водопровода и се състои от водовземна част, водопроводни тръби, тротоарен спирателен кран и завършва с водомерен възел. Когато след водопроводното отклонение има повече от един потребител, водомерът на водопроводното отклонение е общ водомер.

(3) Водомерният възел на водопроводните отклонения се монтира в защитена срещу нерегламентиран достъп монолитна или фабрично произведена шахта, която е разположена в имота на потребителя непосредствено до уличната регулационна линия или непосредствено след влизането на тръбата в сградата в помещение, което е леснодостъпно, с контролиран достъп и с осигурено осветление.

(4) Размерът, видът, формата и местоположението на водомерната шахта трябва да осигуряват възможност за нормална и безопасна поддръжка, експлоатация и реконструкция на шахтата и разположените в нея водомерен възел и тръбопроводи.

(5) При необходимост операторът може да изгради за своя сметка водомерна шахта и да монтира водомерния възел извън границите на имота, като отговорността му за предоставяне на услугата водоснабдяване е до границата на имота на потребителя. В тези случаи водомерната шахта заедно с водопроводното отклонение до имотната граница на имота на потребителите са част от общите мрежи на водоснабдителната система и се изграждат, поддържат и стопанисват по реда на ЗУТ и ЗВ от операторите.

Чл. 21. (1) Когато за осъществяване на присъединяването поради технологична и/или конструктивна необходимост се налага в чужд поземлен имот да се изградят водопроводи и съоръжения, необходими във връзка с водоснабдяването на съседни имоти, всички водомери на водоснабдените имоти се разполагат в една шахта в първия имот при спазване на изискванията по чл. 20, ал. 3. За разположените в служещия поземлен имот водопроводни мрежи, които се намират след общата водомерна шахта, собственикът на служещия поземлен имот учредява право в полза на собствениците на водоснабдяваните имоти на прокарване на отклонения от общи мрежи и съоръжения на В и К системите и достъп за обслужването и експлоатацията им при условията и по реда на чл. 193 ЗУТ.

(2) Когато при проучването за присъединяване се установи, че предвиденият за изграждане обект засяга съществуващи общи водоснабдителни и/или канализационни мрежи и съоръжения, те се изместват съгласно изискванията на чл. 73, ал. 1 от ЗУТ.

(3) Присъединяването и/или отвеждането на води от обществени чешми, фонтани, басейни и други съоръжения за обществено ползване се извършва по реда на тази наредба въз основа на писмено искане от кмета на общината или кметството, от собственика или упълномощени от тях лица въз основа на проект за водопроводно и/или канализационно отклонение, което отговаря на правилата по чл. 8.

Чл. 22. (1) Поставянето под налягане на сградната водопроводна инсталация и/или на вътрешната водоснабдителна мрежа на потребителя се извършва в 7-дневен срок след:

1. подаване на заявление от потребителя за изпитване на водопроводната инсталация и/или на вътрешната водоснабдителна мрежа, като водоснабдяването е временно и се прекратява след изпитванията;

2. представяне на разрешението за ползване - за строежите от първа, втора и трета категория, или на удостоверението за въвеждане в експлоатация - за строежите от четвърта и пета категория;

3. подаване на заявление за включване на водоснабдяване на поземлен имот без застрояване - при условие че са изградени вътрешната мрежа и водомерната шахта.

(2) Потребителят поставя под налягане инсталациите и съоръженията след водопроводното отклонение на своя отговорност при спазване на техническите изисквания за сигурност, качество и безопасност.

Чл. 23. Не се разрешава:

1. свързването на водопроводи за вода, предназначена за питейно-битови цели с водопроводи за условно чиста вода или с водопроводи за захранване с вода от неконтролирани от оператора водоизточници;

2. присъединяването на сградни водопроводни инсталации и вътрешни водопроводни мрежи към водоснабдителната система без сключен договор за предоставяне на услугите В и К;

3. премахването на сгради, без предварително за сметка на извършителя (собственика на строежа) от оператора да са изключени водопроводните им отклонения;;

4. свързването на помпи за директно водочерпене от водопроводната система, сградната водопроводна инсталация и/или вътрешната водопроводна мрежа извън условията, определени с нормативните технически изисквания, и без съгласието на оператора;

5. изграждането на сгради и надземни съоръжения и разполагането на трайни насаждения в сервитутните ивици за експлоатация и ремонт на водопроводите и водопроводните отклонения;

6. преминаването на водопроводни отклонения през чужди имоти с изключение на случаите по чл. 21, ал. 1.

7. Нерегламентирано включване към пожарните хидранти или използването им с друго предназначение.

Чл. 24. (1) Хидрофорните инсталации и другите инсталации за повишаване налягането на водата като елемент на сградните водопроводни инсталации се изграждат от и за сметка на потребителите въз основа на проект.

(2) Операторите поддържат и ремонтират хидрофорните инсталации и другите инсталации за повишаване налягането на водата, когато инсталациите са тяхна собственост или са им предоставени с договор за експлоатация от потребителите.

**Глава четвърта.  
УСЛОВИЯ ЗА ПОЛЗВАНЕ НА ВОДОСНАБДИТЕЛНИ СИСТЕМИ ИЗВЪН ГРАНИЦИТЕ НА УРБАНИЗИРАНИТЕ ТЕРИТОРИИ**

Чл. 25. (1) Довеждащите водопроводи на водоснабдителните системи осигуряват пренасянето на вода от водоизточника до разпределителната водопроводна мрежа в урбанизираните територии.

(2) Довеждащите водопроводи и съоръжения се стопанисват и поддържат от операторите на водоснабдителните системи.

(3) Подаваните водни количества към урбанизираните територии се установяват чрез измервателни устройства, видът и местоположението на които се определят с проект.

Чл. 26. Водата от водоснабдителните системи се разпределя и преразпределя между отделните урбанизирани територии или части от тях въз основа на баланс на водите.

Чл. 27. Имоти извън границите на урбанизираната територия могат да се присъединяват към водоснабдителната система, когато при проучването за присъединяване на оператора по реда на чл. 11, ал. 2, т. 1 е установено, че системата има достатъчен хидравличен капацитет за това и няма да се окаже влияние на техническите параметри на системата и на обезпечаването на изискваното за системата средно денонощно водно количество в съответната урбанизирана територия.

Чл. 28. (1) Не се разрешава разполагане на строежи и трайни насаждения по трасетата на подземните водопроводи в сервитутните ивици за експлоатация и ремонт.

(2) Забраните, ограниченията и режимът на ползване на водоснабдителните системи се определят със ЗВ и Наредба № 3 от 2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди (ДВ, бр. 88 от 2000 г.).

**Глава пета.  
УСЛОВИЯ ЗА ПОЛЗВАНЕ НА ОБЩИТЕ КАНАЛИЗАЦИОННИ МРЕЖИ И СЪОРЪЖЕНИЯ В УРБАНИЗИРАНИТЕ ТЕРИТОРИИ**

Чл. 29. Отвеждането на отпадъчни и/или дъждовни води от имотите на потребителите се извършва чрез канализационни отклонения.

(1) Канализационното отклонение е част от общите канализационни мрежи, което включва по пътя на водата тръбния участък от изхода на последната ревизионна шахта или ревизионен отвор в имота на потребителите и фасонна част или канализационна шахта за свързване с канализационната мрежа.

Чл. 30. (1) Канализационните отклонения се проектират и изграждат в зависимост от вида на канализационната мрежа – смесена или разделна.

(2) Количеството и максимално допустимото замърсяване по отделни характерни показатели на отпадъчните води, зауствани в канализационната система, се определят с договора за предоставяне на услугите В и К, като за производствените отпадъчни води се спазват изискванията на Наредба № 7 от 2000 г. за условията и реда за заустване на производствени отпадъчни води в канализационните системи на населените места (ДВ, бр. 98 от 2000 г.).

(3) Не се разрешава:

1. присъединяването на канализационни отклонения в нарушение на изискванията на ЗУТ;

2. разполагането на строежи и трайни насаждения в сервитутните ивици за експлоатация и ремонт на канализационните отклонения и колектори;

3. преминаването на канализационни отклонения и колектори през чужди имоти, с изключение на случаите по чл. 87 и 193 ЗУТ.

Чл. 31. (1) Ревизионната шахта се разполага в имота на потребителя непосредствено до уличната регулационна линия. Ревизионният отвор или шахта се разполагат непосредствено преди излизането на тръбата от сградата в помещение, което е леснодостъпно, с контролиран достъп и с осигурено осветление.

(2) Размерът, видът, формата и местоположението на канализационната ревизионна шахта трябва да осигуряват възможност за нормална и безопасна поддръжка, експлоатация и реконструкция на шахтата.

(3) При повреди или виновно запушване на канализационните отклонения и колектори потребителят заплаща всички вреди, причинени на оператора и установени с констативен протокол, включително и разходите за ремонт и възстановяване на активите.

(4) Лицата, които отговарят за чистотата на уличната мрежа, поддържат и почистват дъждоприемните шахти. Операторите поддържат и почистват връзката между дъждоприемната шахта и уличната канализация.

Чл. 32. Присъединяването на нови потребители към общи мрежи и съоръжения на канализационните системи се извършва при условията и по реда на Глава втора.

Чл. 33. Когато за осъществяване на присъединяването поради технологична и/или конструктивна необходимост се налага в чужд поземлен имот да се изгради канализационна мрежа и съоръжения, необходими във връзка с отвеждането на отпадъчни води от съседни имоти, всички мрежи се включват в една шахта в първия имот при спазване на изискванията на чл. 31, ал. 1. За разположените в служещия поземлен имот канализационни мрежи, които се намират след общата канализационна шахта, собственикът на служещия поземлен имот учредява право в полза на собствениците на господстващия имот на прокарване на отклонения от общи мрежи и съоръжения на В и К системите и достъп за обслужването и експлоатацията им при условията и по реда на чл. 193 ЗУТ.

Чл. 34. (1) Операторът осъществява постоянен контрол върху канализационните системи и върху количеството и качеството на изпусканите отпадъчни води в канализационната система чрез измерване, вземане и анализиране на проби.

(2) Когато количествата и качествата на отпадъчните води по ал. 1 се различават от договорените, между оператора и потребителя се съставя констативен протокол, в който се констатират и нанесените вреди. Когато потребителят не се яви или откаже да подпише констативния протокол, същият се подписва от свидетел, който може да бъде и второ длъжностно лице или служител на оператора.

(3) При нарушенията по ал. 2 операторът може да наложи санкции и неустойки, които са определени в договора между оператора и потребителя, включително временно изключване на потребителя от канализационната система до отстраняване на нарушенията.

(4) Включване от потребителя на допълнителни отпадъчни водни количества в канализационната система от водоизточници на потребителите и други води се допуска след изменение на договора с потребителя.

(5) Количеството на включваните в канализационната система дъждовни води от поземлени имоти се определя с измервателно устройство - собственост на потребителя, или се договаря.

Чл. 35. (1) Операторът осъществява контрол върху степента на замърсеност на производствените отпадъчни води за съответствие с изискванията за максимално допустимите концентрации на вещества в заустваните в канализационните мрежи производствени отпадъчни води, определени с договора за предоставяне на услугите В и К.

(2) В договора с потребителите, които заустват или ще заустват производствени отпадъчни води в канализационните мрежи, В и К операторът на канализационната система определя най-малко:

1. максимално допустимото замърсяване по отделни характерни показатели на отпадъчните води, зауствани в канализационната система;

2. мястото и условията за вземане на водни проби;

3. броя и периодите на вземане на проби;

4. условията и заплащането на допълнителни пробовземания по искане на потребителя.

(3) Вземането на проби от отпадъчните води се извършва от представител на оператора в присъствието на представител на потребителя. Когато при предварително известни и за двете страни условия потребителят не осигури свой представител при измерването на дебита на производствените отпадъчни води и/или при вземането на водни проби или представителят на потребителя откаже да подпише протокола, удостоверяващ вземането на проби, тези обстоятелства се отразяват в протокола от представител на оператора. Протоколът се подписва от един свидетел, който може да е и служител на оператора.

(4) Резултатите от анализа, извършен от оператора, се представят на потребителя.

(5) В случай на спор и когато е взета арбитражна проба, тя се предоставя за анализ в независима акредитирана лаборатория. Разходите се заплащат от страната, поискала анализ на арбитражната проба.

(6) Всяко допълнително пробовземане извън определеното в договора, извършено по искане на потребителя, е за негова сметка съгласно предварително известни условия на оператора.

(7) Резултатите от анализа по ал. 5 или 6 се приемат безусловно от страните и се прилагат от датата на съответното пробовземане до вземане на следващата проба.

**Глава шеста.  
УСЛОВИЯ ЗА ПОЛЗВАНЕ НА КАНАЛИЗАЦИОННИ СИСТЕМИ ИЗВЪН ГРАНИЦИТЕ НА УРБАНИЗИРАНИТЕ ТЕРИТОРИИ**

Чл. 36. (1) Отвеждащите канализационни колектори осигуряват отвеждане на отпадъчните води от урбанизираните територии до пречиствателните станции за отпадъчни води или до водоприемниците на отпадъчни води.

(2) Откритите канали, когато са елемент на канализационната система, се поддържат от операторите.

Чл. 37. (1) Операторите могат да договарят с физически и юридически лица присъединяването към колекторите на отпадъчни води само в ревизионни шахти на канализационните колектори при условията и по реда на глава четвърта.

(2) Имоти извън границите на урбанизираната територия могат да се присъединяват към канализационната система, когато при проучването за присъединяване по реда на чл. 11, ал. 2, т. 1 операторът е установил, че системата има достатъчен хидравличен капацитет за това и няма да се наруши нейното хидравлично и технологично функциониране, конструктивната й цялост, работата на пречиствателната станция за отпадъчни води и изискваната защита по отношение на водоприемниците и на околната среда.

(3) Заустване на отпадъчни води в канализационната мрежа без използване на сградно канализационно отклонение се допуска въз основа на писмен договор между оператора и собственика на имота, в който се определят количеството и качеството на отпадъчните води.

(4) Не се разрешава присъединяването на потребители, формиращи производствени отпадъчни води, без сключен договор за предоставяне на услугите В и К.

**Глава седма.  
ИЗМЕРВАНЕ, ОТЧИТАНЕ, РАЗПРЕДЕЛЕНИЕ И ЗАПЛАЩАНЕ НА УСЛУГИТЕ В и К**

Чл. 38. (1) Доставеното количество вода от оператора за определен отчетен период се измерва и отчита по водомера на водопроводното отклонение, а за сгради в режим на етажна собственост или за водопроводно отклонение с повече от един потребител - по общия водомер на водопроводното отклонение и се разпределя между потребителите по реда на тази наредба.

(2) Мястото на измерване и отчитане на изразходваното количество вода се определя в съответствие с границата на собственост на съоръженията

Чл. 39. (1) Датата и часът на отчитане на общия водомер и на индивидуалните водомери се обявяват от оператора в срок не по-кратък от три работни дни преди деня на отчитането:

1. чрез писмено съобщение, поставено на подходящо място в сградата и

2. чрез публикуване на електронната страница на оператора.

(2) Достъпът на представител на оператора до водомера за извършване на отчети, включително в жилищата на потребителите, се осигурява съгласно общите условия или договора.

(3) При невъзможност за отчитане на водомерите поради отсъствие на потребителя или на неговия представител потребителят е длъжен да уточни с оператора в удобно за двете страни време извършването на отчитането в срок не по-дълъг от 12 месеца от последното отчитане.

(4) Допълнителното посещение на оператора в случая по ал. 3 се заплаща по цени определени с тарифа на оператора.

(5) При отказ на потребителя да осигури достъп на представител на оператора до водомера представителят на оператора съставя протокол, който се подписва от него и от поне един свидетел. Представителят на оператора отбелязва в протокола трите имена, единните граждански номера и адресите на свидетелите, които могат да бъдат и служители на оператора.

(6) Потребителите на услугите В и К упълномощават свой представител или представител на етажната собственост, включително наемател, да ги представлява пред оператора във връзка с чл. 40, ал. 1 и чл. 48, ал. 1, както и да получава справки и данни във връзка с предоставяната В и К услуга.

Чл. 40. (1) Отчитането на водомерите се извършва, като първо в присъствието на представител на потребителите се отчита показанието на общия водомер, а след това се отчитат индивидуалните водомери, които са технически изправни и в метрологична валидност съгласно чл. 51, ал. 1.

(2) Отчетените данни по ал. 1 се установяват чрез отбелязване в карнета за отчетния период, заедно с датата на отчитане на общия водомер и на индивидуалните водомери и подписа на потребителя или негов представител, освен в случаите на отчитане по електронен път.

(3) Отчитането по ал. 1 се извършва от представители на оператора или от лица, на които това е възложено от оператора въз основа на договор.

(4) Отчитането на индивидуалните водомери може да се извършва и от управителя или председателя на управителния съвет на етажната собственост или друго лице, упълномощено от общото събрание на етажната собственост, с когото операторът сключва договор.

Чл. 41. (1) Показанията на водомерите се отчитат с точност до 1 куб.м за период, който се определя в общите условия или договора, но не по-дълъг от шест месеца.

(2) При създадена възможност от оператора се приемат и самоотчети,които не отменят задължението на потребителя за периодично осигуряване на достъп за визуален отчет най – малко веднъж на всеки 12 месеца.

(3) Когато периодът на отчитане на водомерите е по-дълъг от един месец, операторът ежемесечно определя на потребителите с индивидуални водомери, които са технически изправни и в метрологична годност, прогнозно количество изразходвана вода, определено въз основа на средния месечен разход от последните 12 месеца, а когато липсват данни съгласно средния месечен разход за последните два редовни отчета. След отчитане на показанията на водомерите количеството вода се изравнява в съответствие с реалното потребление.

(4) По реда на ал. 3 се определя и прогнозното водно количество на потребител, който не е осигурил достъп за отчет до изтичане на 12 месечния период, както и на потребител, който е в период на предписание на оператора по чл. 51, ал. 6.

(5) След изтичане на срока по предписанието на оператора по чл. 51, ал. 6, на потребителя се определя количество изразходвана вода по реда на чл. 43, ал. 5, точка 2, буква „б“ за периода до изпълнение на предписанието на оператора.

(6) При отказ на потребителя да осигури достъп на представител на оператора за отчитане на показанията на индивидуалния водомер за период по – голям от 12 месеца, разходът на вода за този потребител се определя по реда на чл. 43, ал. 5, точка 2, буква „б“ до осигуряване на достъп за реален отчет. След осигуряване на достъп от потребителя за отчет на показанието на водомера, ако той е в техническа изправност и метрологична годност, показанието на водомера се приема за базово за следващия отчетен период.

(7) Промяна на прогнозните количества изразходвана вода по ал. 3 се допуска при писмено заявление на потребителя до оператора за:

1. намаление - при условията на чл. 44, ал. 2 в заявлението се записват показанията на индивидуалните водомери в имота, точен адрес и телефон за контакт на подписалите го лица;

2. увеличение - при увеличено потребление на вода в самостоятелния обект, което не може да бъде по – малко от средния месечен разход от последните 12 месеца.

Чл. 42. (1) При установяване на незаконно присъединяване към общи мрежи и съоръжения на водоснабдителните и канализационните системи съответните отклонения се прекъсват. В случай, че незаконното отклонение се ползва от потребител, който има открита партида към оператора количеството вода, което е отнето от него, се определя по пропускателната способност на тръбата при непрекъснато изтичане на водата със скорост 1,0 m/s. за едногодишен период, освен ако се докаже, че периодът е по-малък.

(2) По реда на ал. 1 се определя и количеството изразходвана вода в случаите на нарушаване на пломбите и физически въздействия върху общия водомер, причинили неговата повреда.

(3) По изключение, при имот без монтиран общ водомер от оператора, или при липса или кражба на общ водомер на водопроводното отклонение, или когато не е технически изправен, или не е с валидна метрологична проверка, количеството изразходвана вода за потребителите се отчита по индивидуалните водомери, а за потребителите без водомери и потребителите в условията на чл. 41, ал. 4 и ал. 5 количеството изразходвана вода се определя, както следва:

1. по 240 л/ж/д при топлофицирано жилище и по 200 л/ж/д куб.м - при нетоплофицирано жилище за всеки обитател; Броят на обитателите във всяко жилище се установява с протокол на общото събрание, който се предоставя на оператора.

2. по 0,1 куб.м за всеки кв.м застроен обем сграда за сезонно ползване (вила, бунгало и др.), жилища и офиси, в които няма постоянен обитател; Площта на обекта/имота се определя съгласно документа за собственост, а когато такъв не е предоставен съгласно одобрената кадастралната карта.

3. по 0,5 куб.м за всеки кв.м застроен обем на сграда - за сгради в строеж. Площта на обекта/имота се определя съгласно одобрения инвестиционен проект.

Чл. 43. (1) На разпределение подлежи изразходваното от потребителите водно количество преминало през общия водомер за отчетния период.

(2) Водното количество по ал. 1 включва:

1. сумата от водните количества, изразходвани от потребители с монтирани индивидуални водомери, които са проверени от представител на оператора и са технически изправни, с валидна периодична проверка съгласно чл. 51, ал. 1 и нямат нарушени пломби на холендъра или водомера;

2. сумата от прогнозните водни количества определени от оператора за потребителите по чл. 41, ал. 3 и ал. 4;

3. сумата от прогнозните водни количества за потребители, които са без монтирани индивидуални водомери, или са в условията на чл. 41, ал. 5 и ал. 6;

4. водното количество, изразходвано за целите на общо потребление в сградата в режим на етажна собственост и/или мрежите в имота на потребителите при водопроводно отклонение с повече от един потребител.

(3) Разпределението на водното количество по ал. 1 обхваща всички самостоятелни водоснабдени обекти, чието водоснабдяване е от:

1. сградната водопроводна инсталация и/или

2. водопроводната мрежа, разположена в имота на потребителя,

когато потреблението в тях преминава като водно количество през общия водомер.

(4) При водопроводни инсталации и/или мрежи разположени в имота на потребителите, присъединени към водопроводно отклонение с общ водомер, отчитането и разпределението на количеството вода по ал. 2 се извършва, както следва:

1. в срок от 24 часа се отчитат количествата вода, преминали през общия водомер (G об.) и през индивидуалните водомери (g iотч.), до които е осигурен достъп и са технически изправни и в метрологична годност;

2. за потребителите по чл. 41, ал. 3 и 4 се определят прогнозни водни количества;

(5) Разликата между отчетеното количество вода, измерено по общия водомер Gоб. и сумата от отчетените количества от индивидуалните водомери по чл. 43, ал. 2, точка 1 - - ∑ giотч. и определените прогнозни водни количества по ал. 4, т. 2 - ∑ giизч. се разпределя по следния начин:

1. когато във всички водоснабдени самостоятелни обекти в сграда в режим на етажна собственост са монтирани индивидуални водомери в техническа и метрологична годност и има направени и неизтекли предписания от оператора съгласно чл. 51, ал. 6 и е осигурен достъп от всички потребители за период от последните 12 месеца за извършване на реален отчет, разликата се разпределя поравно между потребителите на база брой водоснабдени самостоятелни обекти / имоти в етажната собственост.

2. когато не във всички водоснабдени самостоятелни обекти потребителите са монтирали индивидуални водомери, или има потребители в условията на чл. 41, ал. 5 и ал. 6, разликата в текущия отчет се разпределя по следния начин:

а) когато Gоб. < (∑ giотч. + ∑giизч.) - разликата се разпределя поравно на потребителите, в чиито имоти има монтирани, технически изправни и метрологично годни  индивидуални водомери и на потребителите с определени прогнозни водни количества съгласно ал. 4, точка 2.

б) когато Gоб. > (∑giотч. + ∑giизч.) - разликата се разпределя поравно само на потребителите във водоснабдените обекти/имоти без монтирани индивидуални водомери и на потребителите, които са в условията на чл. 41, ал. 5 и ал. 6.

(6) Ако при текущото отчитане операторът установи промяна в броя на потребителите, които са в условията на чл. 41, ал. 5 или ал. 6, или са с демонтиран водомер, операторът изчислява съответния дял на потребителите от количествата по ал. 2, точки 3 и 4 в съответствие с актуализирания им брой за отчетния период съгласно разпределението по ал. 5, точка 2, буква „б“.

Чл. 44. (1) По изключение в случаите, когато във всички самостоятелни обекти в сградата водопроводна инсталация е проектирана така, че не могат да бъдат монтирани индивидуални водомери, разпределението на изразходваното количество вода се извършва съобразно броя на обитателите във всеки обект. За техническата невъзможност за монтиране на индивидуални водомери и броя на обитателите на всеки обект се съставя протокол, подписан от оператора и от упълномощения представител на етажната собственост.

(2) В случаите, когато водоснабден самостоятелен обект е трайно необитаем, собственикът може да подаде до оператора заявление за временно спиране на услугите, което е подписано и от управителя или председателя на управителния съвет на етажната собственост или от непосредствен съсед на потребителя. В този случай В и К операторът начислява нулево прогнозно водно количество по чл. 43, ал. 2, т. 2 за този потребител, а размерът на разпределеното за него количество по чл. 43, ал. 2, точка 4 се намалява с 50%. Това не отменя задължението на потребителя за осигуряване на достъп за визуален отчет поне веднъж за период от последните 12 месеца.

(3) В случаите по чл. 43, ал. 5, точка 1 и чл. 44, ал. 1 и при условията на чл. 40, ал. 4, след представяне на оператора на протокол с взето решение от общото събрание на етажната собственост по реда на Закона за управление на етажната собственост, за срок не по – дълъг от 12 месеца може да се приложи разпределение на количествата по чл. 43, ал. 2, точка 4 съобразно брой обитатели или пропорционално на изразходваното от всеки потребител водно количество отчетено по индивидуалния му водомер. Операторът определя изразходваните водни количества от потребителите съобразно решението на общото събрание като при подновяване на решението се извършва проверка на всички индивидуални водомери в сградата.

(4) При разделяне на имот, присъединен към едно водопроводно отклонение, се открива индивидуална партида за потребителите на всеки самостоятелен обект в имота, като отчитането и разпределението се извършват по реда на този член.

(5) Когато водоснабдяването на сграда – етажна собственост се осъществява от две или повече отклонения захранващи сключена сградна водопроводна инсталация, изразходваното количество вода в сградата е сбор от количествата отчетени по водомерите на всяко отклонение.

Чл. 45. (1) Потребителят дължи начисленото в текущия отчетен период количество изразходвана вода по чл. 43, ал. 2, точка 1 или 2 и делът от разпределените водни количества по чл. 43, ал. 2, точка 3 и 4 изчислени съгласно чл. 43, ал. 5 и ал. 6.

(2) Определените водни количества по ал. 1 за отчетния период за:

1) индивидуално потребление за количествата по чл. 43, ал. 2, точка 1 или 2;

2) дял от разпределени водни количества по чл. 43, ал. 2, точка 3 и 4

и тяхната цена се записват на отделен ред и се начисляват в общата сума за всеки потребител.

(3) Изразходваната, отведената и пречистената вода за обществени чешми и фонтани в урбанизираните райони се заплаща от общините или кметствата или от упълномощените от тях лица по отчетите на водомерите.

Чл. 46. (1) Количеството отведени отпадъчни води в канализационната система се приема равно на количеството изразходвана от потребителя питейна вода по чл. 45, ал. 1, като към това количество се прибавя и количеството изразходвана вода от други водоизточници съгласно договора между оператора и потребителя.

(2) В случаите, когато потребителят е монтирал средство за измерване за отведените отпадъчни води, прието с протокол от оператора, тяхното количество се отчита по показанията на средството за измерване.

(3) При техническа невъзможност за монтиране на средство за измерване по ал. 2 количеството вода, включено в състава на произвежданите продукти, се установява по реда, определен с общите условия или договора, и се приспада от отчетеното количество питейна вода.

(4) Количеството на пречистените води се приема равно на количеството отведени отпадъчни води за съответните потребители.

(5) Потребителят дължи начислените количества по ал. 1, 2, 3 и 4 и тяхната цена се записва на отделен ред и се начисляват в общата сума за всеки потребител.

Чл. 47. (1) Услугите В и К се заплащат по цени, определени по реда на Закона за регулиране на водоснабдителните и канализационните услуги.

(2) При неспазване на сроковете за плащане на изразходваното количество вода, определени в общите условия и договорите, се заплаща законна лихва по реда на чл. 86, ал. 2 от Закона за задълженията и договорите (ЗЗД).

(3) Възражения срещу определено заплащане на изразходваното количество вода могат да се правят писмено пред оператора в 7-дневен срок от изтичането на срока за плащане.

(4) При установяване на надвзети суми по избор на потребителя те се възстановяват от оператора при условията на ал. 1 или се прихващат от следващите плащания.

Чл. 48. (1) При размер на разликата по чл. 43, ал. 5 по-голяма от 30 процента от отчета по общия водомер, в 7-дневен срок операторът писмено уведомява упълномощения представител на етажната собственост. При подаване на заявление от упълномощения представител на етажната собственост или на минимум една трета от съсобствениците в сградата/имота, в 10-дневен срок от уведомяването за установяване на причините, операторът определя комисия, в която се включват молителят и представители на оператора.

(2) Участието на оператора в комисията по ал. 1 за извършване на обследване на сградната водопроводна инсталация и/или разположените в имота водопроводни мрежи и измервателни устройства се заплаща от потребителите. Обследването включва:

1 водопроводна инсталация и/или мрежа – вид, техническо и експлоатационно състояние, местоположение на инсталираните елементи и други;

2 общ водомер за имота – валидност на метрологична проверка съгласно чл. 50, ал. 1, техническо и експлоатационно състояние, отчет, водочерпни прибори обхванати или необхванати от мерене по общия водомер и други;

3) индивидуални водомери - валидност на метрологична проверка съгласно чл. 51, ал. 1, техническо и експлоатационно състояние, отчет, водочерпни прибори обхванати или необхванати от мерене по индивидуалния водомер и други;

4 хидравлична проба на инсталацията и/или мрежите разположени в имота при необходимост;

5.) друга техническа информация или обследване във връзка работата на комисията.

(3) В 14-дневен срок комисията съставя протокол, в който отразява установеното при обследването съгласно ал. 2 и предлага мерки или дава предписания за тяхното отстраняване. Когато установените причини се дължат на неизправност в сградната инсталация и/или мрежите в имота на потребителите, те се отстраняват от потребителите в етажната собственост, които заплащат разходите за извършената проверка.

(4) Установяването на разлики по ал. 1 не е основание за неплащане на изразходваното количество вода.

(5) Операторът публикува на електронната си страница информация за всички сгради в режим на етажна собственост или съсобственост съгласно Закона за собствеността, които се намират в хипотезата на ал. 1, като това не отменя задължението им да уведомят писмено упълномощения представител на етажната собственост.

(6) Когато потребителите ползват вода от собствени или други водоизточници, от които отпадъчните води се включват в канализационната мрежа, те монтират на тях водомерни възли за своя сметка.

Чл. 49. Операторът монтира, поддържа и контролира за своя сметка водомерите на водопроводните отклонения, по които се отчита и заплаща изразходваното количество вода.

Чл. 50. (1) Водомерът на водопроводното отклонение и общият водомер в сгради - етажна собственост са средства за търговско мерене и подлежат на задължителен метрологичен контрол съгласно Закона за измерванията.

(2) Контролът на водомерите по ал. 1 се извършва чрез последващи проверки:

1. периодично, съгласно определената в заповед на председателя на Държавната агенция за метрологичен и технически надзор периодичност на проверката;

2. след ремонт на водомера като средство за измерване;

3. при нарушаване на знака - пломба или марка за залепване, удостоверяващ извършен метрологичен контрол;

4. по искане на оператора или потребителя.

(3) При възникване на спор относно метрологичните характеристики (точността) на водомерите всяка от страните може да заяви извършване на експертиза по реда на ЗИ.

(4) При изправен водомер разходите за експертизата се поемат от заявителя, който я е поискал, а в случай на констатирана неизправност на водомера тя е за сметка на собственика.

Чл. 51. (1) Периодичните проверки на индивидуалните водомери като средства за измерване и разпределение на изразходваното количество вода по чл. 43, ал. 2, точка 1 в сгради - етажна собственост, се извършват през 10 години считано от датата на последната метрологична проверка.

(2) Периодичните проверки по ал. 1 се извършват по искане и за сметка на потребителите от Българския институт по метрология или от лица, оправомощени за това от председателя на Държавната агенция за метрологичен и технически надзор по реда на ЗИ.

(3) Резултатите от периодичните проверки на индивидуалните водомери се удостоверяват със знаци по реда на Наредбата за средствата за измерване, които подлежат на метрологичен контрол, приета с Постановление № 239 на Министерския съвет от 2003 г. (ДВ, бр. 98 от 2003 г.).

(4) Лицата по чл. 40, ал. 3 и ал. 4 са длъжни да констатират при отчета техническото състояние и метрологичната годност на водомерите. Това не отменя задължението на потребителя да прави собствен контрол на индивидуалните си водомери относно валидност на метрологичната проверка съгласно ал. 1.

(5) В и К операторът пломбира холендъра на индивидуалните водомери към водопроводната тръба за сметка на потребителите.

(6) При установяване на несъответствие на индивидуалния водомер - повреда, техническа неизправност, нарушена пломба на холендрите или непроверени индивидуални водомери съгласно ал. 1, представителят на оператора демонтира пломбата на холендъра и прави писмено предписание на потребителя за отстраняване на несъответствието като определя срок за отстраняването му, който не може да надвишава три месеца.

(7)В случаите по ал. 6 операторът уведомява потребителя за последствията съгласно чл. 41, ал. 5 при неизпълнение на предписанието в срок.. След отстраняване на несъответствието потребителят уведомява оператора и осигурява достъп до водомера съобразно общите условия или договора за извършване на първоначално отчитане и пломбиране на холендъра.

(8) На мястото на повредения водомер В и К операторът може да постави редовен (оборотен) водомер, като разходите, свързани с неговото сваляне, ремонт и поставяне, са за сметка на потребителите.

(9) Във водоснабдителните системи, мрежи и инсталации могат да се монтират само типове водомери, одобрени по реда на Закона за измерванията (ЗИ), или с оценено съответствие по реда на Закона за техническите изисквания към продуктите.

(10) Индивидуалните водомери след общия водомер на водопроводното отклонение са елемент на сградната водопроводна инсталация или на вътрешната водопроводна мрежа на потребителите. Индивидуалните водомери могат да бъдат монтирани и в помещението след общия водомер или в общите части.

(11) Доставката, монтажът, проверката, поддържането и ремонтът на индивидуалните водомери са задължение на потребителите.

Чл. 52. (1) Операторът приема и обработва показанията на водомери с дистанционно отчитане в зависимост от съвместимостта на съответната технология за дистанционно отчитане с ИТ инфраструктурата на оператора.

(2) Операторът публикува на електронната си страницата информация за формата и визуализацията на отчетните данни, които може да обработва в следствие на дистанционно отчитане на индивидуални водомери.

(3) Потребителите на В и К услуги, преди инсталиране на индивидуален водомер с дистанционно отчитане, следва да се информират за изисквания от оператора формат и визуализация на отчетните данни по ал. 2, с цел оптимален избор на съвместима с тях технология за дистанционно отчитане.

(4) При водомери с дистанционно отчитане се извършва физическа проверка и отчет най – малко веднъж на 12 месеца съгласно чл. 57, ал. 2, т. 14.

(5) Операторът изготвя и публикува график за периодичността на отчитане на водомерите с дистанционно отчитане.

(6) Отчетените дистанционно данни са основание за фактуриране на потреблението.

Чл. 53. (1) Незаконното присъединяване към общите водоснабдителни и канализационни системи се установява и доказва с протокол, съставен от представител на оператора. Протоколът се подписва от представителя на оператора и от най-малко един свидетел, който може да бъде лице от състава на оператора.

(2) В случаите по ал. 1 операторът спира предоставянето на услугите В и К за водоснабдения и/или отводнен имот или обект в имота без предварително уведомяване до заплащане на дължимата сума.

(3) При отказ на потребителя за плащане на дължимата сума по ал. 2 и липса на договореност за разсрочено плащане, операторът има право да преустанови предоставянето на В и К услуги и в други имоти на същия потребител на територията, която обслужва.

(4) По изключение, след заплащане на дължимата сума по ал. 2 и ако отклонението към имота отговаря на техническите изисквания, по преценка на оператора може да се осигури временно водоснабдяване на имота до изграждане на ново по реда на Глава втора.

(5) При нарушаване целостта на пластмасовата пломба и/или физическо въздействие на водомерите монтирани на собствен водоизточник, операторът начислява разход за отвеждане и пречистване на отпадъчни води по проектния дебит на собствения водоизточник за периода до предишен реален отчет, но не по-дълъг от 6 месеца.

(6) При установяване от компетентен орган на кражба на вода от сградната водопроводна инсталация или от мрежите разположени в имота на потребителите след общия водомер, отговорност по предприемане на действия за премахване на незаконната връзка имат собствениците на сградната инсталация или мрежите в имота.

Чл. 54. При използване на вода от пожарните хидранти на водоснабдителната система с цел пожарогасене от служители на Главна дирекция "Пожарна безопасност и защита на населението" те съставят протокол с участието на представител на оператора, в който се отразяват използваните количества вода за гасене на пожари.

**Глава осма.  
ПРЕКРАТЯВАНЕ ПОДАВАНЕТО НА ВОДА И ОТВЕЖДАНЕТО НА ОТПАДЪЧНИ ВОДИ**

Чл. 55. (1) Подаването и отвеждането на вода се осигурява непрекъснато или съобразно експлоатационните възможности на водоснабдителната и канализационната система.

(2) Подаването и отвеждането на вода може да бъде спряно от операторите напълно или частично без предварително уведомяване на потребителите в следните случаи:

1. отстраняване на аварии по водопроводните и канализационните системи в срок до 8 часа, а по довеждащите водопроводи - до 12 часа;

2. прекратяване на електрозахранването на помпените и пречиствателните станции или на хидрофорните уредби;

3. стихийни бедствия (наводнения, земетресения, свличане на земни пластове, силни бури, обилни снеговалежи, замърсявания и др.) и производствени аварии, в резултат на които участъци от водопроводните системи са престанали да функционират или качествата на водата представляват опасност за живота и здравето на хората;

4. необходимост от увеличаване на притока на вода към места на възникнали пожари;

5. при прекъсване на незаконно присъединяване към общите водоснабдителни и канализационни системи.

(3) След предварително уведомяване операторите могат да спират напълно или частично подаването и отвеждането на вода в следните случаи:

1. при неизпълнение на предписание на оператора от страна на потребителите за отстраняване на недопустими технически и санитарни недостатъци в сградните водопроводни и канализационни инсталации или във вътрешните В и К мрежи на потребителите разходите, свързани с прекъсване и възстановяване на водоснабдяването и отвеждането на отпадъчните води, са за сметка на потребителите и се заплащат преди възстановяване на водоснабдяването;

2. при установяване на умишлена повреда;

3. при присъединяване на нови потребители;

4. при въвеждане на режим във водоснабдяването;

5. при установяване на качества на отпадъчните води, неотговарящи на определените в договора или с нормативен акт;

6. при провеждане на планови профилактични прегледи, ремонти, реконструкции и други дейности, свързани с обслужването на водопроводните и канализационните системи, в продължение на повече от 8 часа;

7. когато при неспазване от страна на потребителите на задължения, чието неизпълнение е определено с общите условия и договора, те са основание за прекратяване на водоснабдяването;

8. при писмено заявление на потребителя за временно или постоянно прекратяване на водопроводното и канализационното отклонение, които той използва;

9. когато потребителят не допуска или не осигурява достъп на длъжностни лица или представители на оператора за изпълнение на служебните им задължения до имота, до арматурно-водомерния възел, до ревизионната/ите шахта/и и/или до водопроводните и канализационните инсталации и мрежи в имотите им, включително за вземане на проба от отпадъчни води, което се удостоверява с констативен протокол;

10. когато потребителят повторно в 12 месечен период не осигури достъп до водомера и за вземане на проба от отпадъчните води.

(4) При спиране на водоподаването за повече от 8 часа уведомяването по ал. 3, т. 3, 4 и 7 се прави съгласувано с общината или кметството най-малко 24 часа предварително, чрез средствата за масово осведомяване. В тези случаи се определя и срокът за възстановяване на водоподаването.

(5) Спирането или намаляването на водоснабдяването по ал. 2 продължава до отстраняване на причините, които са ги предизвикали. Когато за отстраняване на причините са необходими повече от 8 часа, засегнатите потребители се уведомяват по реда на ал. 4.

(6) При пълно спиране или значително намаляване на количеството вода в урбанизираните територии или части от тях, независимо от причините, които са ги предизвикали, операторът съвместно с общинската администрация осигурява питейна вода за населението до възстановяване на водоподаването.

(7) В случаите, когато компетентните контролни органи са спрели строителните и монтажните работи и са забранили захранването на обекта с вода, прекъсването (временно или трайно), както и възстановяването на водоснабдяването са за сметка на потребителя.

**Глава девета.  
ЗАДЪЛЖЕНИЯ НА ОПЕРАТОРА И ПОТРЕБИТЕЛИТЕ ПРИ ПОЛЗВАНЕТО НА ОБЩИ МРЕЖИ И СЪОРЪЖЕНИЯ НА ВОДОСНАБДИТЕЛНИТЕ И КАНАЛИЗАЦИОННИТЕ СИСТЕМИ**

Чл. 56. (1) Операторите са длъжни:

1. да снабдяват потребителите с вода с питейни качества при равни условия, с икономически обосновани разходи за доставката й до имотите им;

2. да поддържат водоснабдителната и канализационната система в съответствие с изискванията на Наредба № 2 от 2005 г. за проектиране, изграждане и експлоатация на водоснабдителни системи и на Наредба № РД-02-20-8 от 2013 г. за проектиране, изграждане и експлоатация на канализационни системи, както и с изискванията за безопасност при работа и за опазване на околната среда;

3. да развиват съвместно с държавата и общините водоснабдителните и канализационните системи в съответствие с предвижданията на действащите устройствени планове;

4. да сключват договори за предоставяне на услугите В и К в съответствие с условията на действащите нормативни актове, тази наредба и общите условия;

5. да осъществяват оперативно управление на водоснабдителната и канализационната система;

6. при необходимост да извършват проверки за състоянието и експлоатацията на водопроводните и канализационните инсталации и вътрешните мрежи на потребителите;

7. да монтират средства за измерване при водоизточника за отчитане на подаваните количества вода към урбанизираните територии съгласно чл. 20, ал. 3;

8. да не допускат включване в канализационната система на отпадъчни води, които не отговарят на нормативните изисквания за заустване в канализационната система и могат да я запушат, да разрушат част от канализационната система или да компрометират пречиствателния процес в пречиствателната станция за отпадъчни води;

9. да разработват програми и да провеждат мероприятия за намаляване загубите на вода, за откриване на течове, за рационално ползване на водата от потребителите и за спазване на лимитите за потребление на вода, когато такива са установени с нормативен или административен акт;

10. да регистрират водомерите на потребителите, по които се извършват отчитането и разпределението на изразходваното количество вода само ако те са с характеристики, отговарящи на техническите изисквания на съответния водомерен възел;

11. при изпълнение на задълженията си да опазват съоръженията, инсталациите и имотите, които са собственост на потребителите.

12. да уведомят незабавно асоциацията по В и К, която действа в обособената територия, при установени случаи на несъответствие на свързвания на водопроводи от неконтролирани от оператора водоизточници;

13. да възстановят всички причинени щети по собствени на потребителите инсталации и мрежи, които са нарушени при изпълнение на задълженията им.

14. да публикува на електронната страница на оператора мерки за опазване на водомерните възли и тръбната разводка във водомерните шахти от замръзване при отрицателни температури.

15 да осигуряват комплексна услуга за сметка на потребителите, която включва демонтаж на индивидуалните водомери, периодична проверка от лицата по чл. 51, ал. 2, монтаж и пломбиране.

(2) При неосигуряване на редовно водоподаване, отвеждане и пречистване на водите задълженията на операторите се определят с общите условия и с договора за предоставяне на услугите В и К.

(3) При извършване на проверките по ал. 1, т. 6 представители на оператора се легитимират със служебна карта.

(4) При издадено разпореждане на компетентен орган за ограничаване ползването на вода за питейни нужди поради влошени показатели по Наредба № 9 от 2001 г. за качеството на водата, предназначена за питейно-битови цели, операторът, за периода от ограничаването на ползването до вдигане на забраната, начислява отстъпка на засегнатите потребители в размер на утвърдената възвращаемост на собствения му капитал, съгласно решението на КЕВР. Когато периодът на въведеното ограничение е по-малък от един месец, отстъпката се начислява пропорционално.

(5) При пресъхване или силно намаляване на дебита на водоизточниците и съобразно изискванията на тази наредба операторът уведомява териториалните органи на изпълнителната власт и предлага да се предприемат действия за въвеждане на:

1. режим на водоползване;

2. лимити на водопотребление;

3. ограничения във водоползването, като забрана на ползването на питейна вода за напояване, поливане на зелени площи, миене на улици, моторни превозни средства, балкони и др.

Чл. 57. (1) Потребителите осигуряват безпрепятствен достъп на представителите на оператора, при условията и по реда, определени в общите условия и договора, в следните случаи:

1. за отчитане на водомерите на водопроводните отклонения, а за сгради - етажна собственост - за отчитане на общия водомер и на индивидуалните водомери в жилищата и другите обекти в сградата;

2. за извършване на проверките по чл. 56, ал. 1, т. 6 и за извършване на проверка и контрол на водомерите;

3. за извършване на контрола по чл. 34, чл. 35 и чл. 56, ал. 1, т. 8, включително за вземане на проби от заустваните в канализационната система отпадъчни води;

4. в други случаи, определени със закон, във връзка с извършване на услугите В и К.

5. за извършване на разрешени по реда на ЗУТ строително – монтажни работи свързани с изграждане, реконструкция, поддръжка и експлоатация на общи водопроводни и/или канализационни мрежи и съоръжения, вкл. отклоненията за имота на потребителя.

(2) Потребителите са длъжни да:

1. заплащат услугите В и К в срок;

2. опазват от повреда водопроводните и канализационните мрежи, съоръжения и инсталации, намиращи се в имотите им;

3. спазват ограниченията в сервитутните ивици за експлоатация и ремонт и изискванията за опазване на санитарно-охранителните зони;

4. съхраняват целостта на пломба, знак или друго приспособление на на водомера и на пломбите на холендрите към тях, както и да опазват възвратните клапи, пожарните кранове, хидрантите и други водопроводни устройства на сградните водопроводни инсталации;5. уведомяват своевременно оператора за установени от тях повреди и неизправности по водопроводните и канализационните мрежи и съоръжения на територията на техните имоти;

6. не допускат неупълномощени от оператора лица да извършват каквито и да са дейности по водопроводните и канализационните системи и съоръженията към тях, собственост на оператора, на територията на техните имоти;

7. изпълняват направените предписания на оператора за реконструкция на водомерния възел или подмяна на водомера съобразно техническите изисквания за монтаж на водомера;

8. спазват санитарно-техническите изисквания за ползване на вътрешните водоснабдителни и канализационни мрежи и съоръжения и на сградните водопроводни и канализационни инсталации, да не замърсяват питейната вода и да не влошават качествата на отпадъчните води над допустимите норми;

9. не запушват и да не изливат масла и други отпадъци в канализацията, включително в дъждоприемните шахти на уличните оттоци;

10. спазват изискванията на наредбата по чл. 135, т. 11 ЗВ;

11. извършват актуализация на партидата си при оператора при промяна на собствеността върху присъединения към В и К системите имот.

12. да не изхвърлят, изливат или изсипват замърсители в канализационната система вкл. в дъждоприемните шахти като:

- твърди отпадъци и материали, които могат да запушат тръбите и шахтите или се отлагат по стените им: вар, пясък, гипс, асфалтови и бетонови отпадъци, пепел, строителни, кухненски, животински, кожени и твърди битови отпадъци, метални стружки, парцали, конци, влакна, течен тор, джибри, винена или бирена утайка, кубови отпадъци, целулоза, хартия, стъкло и други подобни отпадъци;

- вещества, които оказват разрушаващо действие на тръбите и канализационните съоръжения;

- необеззаразени инфекциозни отпадъчни материали и микробиологични препарати;

- киселини и основи;

- експлозивни, запалими, корозивнодействащи, канцерогенни и радиоактивни вещества и отпадъци.

- лекарства, козметика и други.

13. да вземат ефективни мерки по защита на водомерния възел от замръзване при отрицателни температури.

14. да осигурят достъп за реален физически отчет на водомерите (вкл. на индивидуалните водомери) най – малко веднъж за период от 12 месеца.

(3) Лицето по чл. 39, ал. 6 е длъжно да осигурява за ползване от оператора копия от екзекутивни чертежи и характеристики на сградната водопроводна и/или канализационна инсталация и/или мрежи и съоръжения в имота им, както и протоколи от изпитвания и настройки за целите на присъединяването и да отразява текущите изменения.

(4) Водопроводните и канализационни инсталации в сградите и водопроводните мрежи, разположени в имота на потребителите се изграждат, поддържат и ремонтират от и за сметка на потребителите.

(5) Потребителите извършват основен ремонт, преустройства или реконструкция на сградната водопроводна и/или канализационна инсталация по реда на ЗУТ.

Чл. 58. (1) Потребителите с непрекъсваем процес на производството са длъжни да изградят съоръжения за осигуряване на необходимия им резерв от вода.

(2) Когато дебитът на производствените отпадъчни води, които се заустват в канализационните мрежи, се променя значително във времето и това пречи на нормалната експлоатация на канализационната мрежа, операторите могат да изискат от потребителите изграждането на изравнителни резервоари за тези отпадъчни води и тяхното пречистване до необходимата степен съгласно Договора за предоставяне на В и К услуги преди заустването им в канализацията.

Чл. 59. Споровете между операторите и потребителите се решават по съдебен ред.

Чл. 60. Физическите и юридическите лица, които извършват строителни, монтажни, ремонтни и други дейности, са длъжни:

1. да вземат необходимите мерки за опазване от повреди или унищожаване на водопроводните и канализационните мрежи и техните съоръжения;

2. когато при дейността си са повредили или унищожили част от водопроводните или канализационните мрежи и техните съоръжения:

а) да вземат незабавно мерки за локализиране на аварията;

б) да уведомят незабавно оператора.

Чл. 61. (1) Причинените повреди на водоснабдителните и канализационните системи, включително на водопроводните и канализационните отклонения, се отстраняват за сметка на причинителя. Вреди и пропуснати ползи се търсят по общия съдебен ред.

(2) Когато причинителят на повредата не се установи, отстраняването е за сметка на:

1. потребителя - за частите от общите мрежи и съоръжения на В и К системите, намиращи се в имотите, в които е извършено присъединяването със сградните водопроводни инсталации и/или мрежите на потребителите след общия водомер;

2. оператора - за частите от от общите мрежи и съоръжения на В и К системите, които са извън имотите по т. 1.

(3) При кражба и повреждане на водомерите на водопроводните отклонения, намиращи се в имотите на потребителя (замръзване на водомера, счупване на стъклото, унищожаване на пломби и други механични повреждания), ремонтът или смяната им се извършват от оператора за сметка на потребителя. В тези случаи потребителят заплаща на В и К оператора балансовата стойност на откраднатото/повредено средство за измерване.

**Допълнителна разпоредба**

§ 1. По смисъла на тази наредба:

1. „Потребител" е физическо или юридическо лице, на което операторът предоставя срещу заплащане услуги В и К;
2. „Партида“ е съвкупност от данни за потребител вписани в регистър на оператора, които съдържат информация свързана с водоснабден и/или отводнен обект на потребителя, както и изменението в тях.
3. „Титуляр на партида“ е физическо или юридическо лице, което е страна по договора за предоставяне на В и К услуги от оператора.
4. "Отчетен период" е периодът от време между две отчитания на показанията на водомерите, включително на индивидуалните водомери на потребителите.
5. „Сградна водопроводна инсталация" е съгласно чл. 1, ал. 3 от Наредба № 4 от 17 юни 2005 г. за проектиране, изграждане и експлоатация на сградни водопроводни и канализационни инсталации и е собственост на потребителите.
6. „Водопроводно/канализационно отклонение“ е част от общите мрежи и съоръжения на водоснабдителните или канализационните системи.
7. „Общи мрежи и съоръжения на водоснабдителните или канализационните системи“ са съгласно §5, т. 32 от ДР на ЗУТ.
8. „Общо потребление на вода в сграда/имот“ е водното количество преминало през водочерпни прибори монтирани в общите части и помещения в сградата/имота за целите на: измиване и почистване, противопожарни нужди, технологични нужди (пълнене и източване на сградните инсталации при профилактика, ремонт и други), поливане, други общи нужди свързани с поддръжката и експлоатацията на сградата в зависимост от функционалните изисквания към нея, както и загубите на вода в общата сградна водопроводната инсталация и/или мрежите разположени в имота на потребителите след общия водомер.
9. „Самостоятелен обект в сграда“ е съгласно § 1, т. 1 от ДР на ЗКИР. Не са самостоятелни обекти общите части и помещения в сградата, паркоместата, мазета, тавански, складови и други помещения, обслужващи самостоятелните обекти в сградата.
10. „Поддръжка“ – съвкупност от действия, които извършва оператора като профилактика, техническо обслужване, автоматизация, модернизация, настройки, изпитвания, поддържане в изправност и/или възстановяване чрез ремонт или реконструкция, чрез които се постига нормална, икономична и безаварийна експлоатация на съоръженията, устройствата и проводите на общите мрежи и съоръжения на водоснабдителните и канализационните системи.
11. „Експлоатация“ - непосредствени манипулации с органи за управление на В и К системите, чрез които се осъществява оперативен контрол и обслужване по ефективен начин, който осигурява състоянието на системите в експлоатационна готовност и надеждност и използването им по предназначение през целия жизнен цикъл вкл. извеждането от работа, консервация или бракуване (погребване) на проводите.

**Преходни и Заключителни разпоредби**

§ 2. Наредбата се издава на основание чл. 135, т. 15 ЗВ и чл. 84, ал. 3 ЗУТ и отменя Наредба № 4 от 14 септември 2004 г. за условията и реда за присъединяване на потребителите и за ползване на водоснабдителните и канализационните системи издадена от министъра на регионалното развитие и благоустройството (Обн. ДВ. бр.88 2004г., попр.. бр.93 от 2004г., изм. и доп. бр.41 2005 г., бр.63 2012 г., бр. 95 от - 2013г., бр.102 - 2014 г.).

§ 3. Разпоредбите на Наредбата, които важат за сгради в режим на етажна съсобственост, са валидни и за сгради в съсобственост, в които има самостоятелни водоснабдени обекти..

§ 4. Потребители без индивидуални водомери са длъжни да монтират и регистрират при оператора водомери с дистанционно отчитане на всички отклонения от сградната водопороводна инсталация и/или мрежа разположена в имота им за всеки водоснабден самостоятелен обект в срок от 1 година считано от датата на влизане в сила на Наредбата.

§ 5. В случай, че потребител е собственик на всички самостоятелни водоснабдени обекти в имота присъединен към едно водопроводно отклонение, тогава потребителят може да не монтира индивидуални водомери за всеки обект, а отчитането по показанието на водомера на водопроводното отклонение.

§ 6. При подмяна на индивидуални водомери потребителите са длъжни да монтират водомери с дистанционно отчитане при посочените в наредбата условия.

§ 7. Изискванията на чл. 41-45 влизат в сила след изтичането на срока по § 4. До тогава се прилага досегашния ред на отчитане и разпределение.

§ 8. При предоставянето на услуги, операторите не могат да изискват от гражданите и организациите представянето или доказването на вече събрани или създадени данни, а са длъжни да ги съберат служебно от първичния администратор на данните.

§ 9. В срок от 6 месеца от влизането в сила на наредбата, операторите създават възможност за предоставяне на услуги на гражданите и по електронен път в съответствие със Закона за електронния документ и електронния подпис.

§ 10. На лица регистрирани в Системата за сигурно електронно връчване, операторите могат да издават електронни фактури.

§ 11. Операторът поддържа и експлоатира заварените водопроводни и/или канализационни отклонения към влизането в сила на тази наредба, както следва:

1) при водопроводно отклонение - до последнaта спирателна арматура (по пътя на водата) на общия водомерен възел в имота;

2 при канализационно отклонение – до изхода на последната ревизионна шахта или ревизионен отвор в имота по пътя на водата;

(2) При сгради в режим на етажна собственост, изградени в съществуващи комплекси с жилищно застрояване в поземлени имоти общинска частна собственост операторът поддържа и експлоатира заварените водопроводни и/или канализационни отклонения към влизането в сила на тази наредба, както следва:

а) при водопроводно отклонение до последнaта спирателна арматура (по пътя на водата) на общия водомерен възел в сградата;

б) при канализационно отклонение – до изхода на последната ревизионна шахта или ревизионен отвор (по пътя на водата) в сградата.

§ 12. (1) В случай, че водомерната шахта и/или ревизионната канализационна шахта и/или ревизионния отвор на заварените водопроводни и/или канализационни отклонения към влизането в сила на тази Наредба е в експлоатационно състояние, което не позволява поддръжка и експлоатация от оператора при аварийни ситуации, или когато съоръженията липсват или са на място, което не позволява безопасно поддържане и експлоатация на съоръженията, В и К операторът прави предписание на потребителите за промяна на размера и местоположението на шахтата/отвора и привеждането им в съответствие с чл. 20 и чл. 31 от тази наредба.

(2) При отказ на потребителите да осигурят водомерна шахта и/или ревизионна канализационна шахта и/или ревизионен отвор на сградните отклонения съгласно предписанията на оператора по ал. 1, операторът поддържа и експлоатира отклоненията и предоставя В и К услугите до изградени от него, при техническа възможност:

а) водомерна шахта с монтиран общ водомерен възел, разположена в публична собственост до границата на собственост на имота на потребителите;

б) ревизионна шахта изградена в публична собственост на минималното възможно разстояния от границата на собственост на имота на потребителите;

(3) В случаите по aл. 2:

1. водомерната и канализационната шахтасе поддържат и експлоатират от операторите.

2. участъкът на водопроводното или канализационното отклонение от изградените от оператора ревизионна и/или водомерна шахта до вътрешните сградни инсталации или мрежи в имота на потребителите, се поддържа от и за сметка на потребителите до осигуряване на предписанията на оператора.

(4) При установена от оператора необходимост от реконструкция на заварени отклонения, те се реконструират:

1. при канализационно отклонение – до границата на имота;

2. при канализационно отклонение, когато то е предназначено да обслужва сграда в режим на етажна собственост при комплексно жилищно застрояване в имоти частна общинска собственост – до фасадната стена на сградата;

3. при водопроводно отклонение – до съществуващия или нов общ водомерен възел, който отговаря на изискванията на чл. 20.

§ 13. Указания по прилагане на наредбата дава министърът на регионалното развитие и благоустройството.

§ 14. Наредбата влиза в сила от деня на обнародването ѝ в "Държавен вестник".